司马光
介甫作巫山高命光属和勉率成篇真不知量
巫山高，巫山之高高不极。
寒江西来曳练长，群峰森罗十二戟。
清狖悲号裂翠崖，老蛟怒门摧丹壁。
轻生重利三马客，一叶直冲高浪白。
船头吟啸坐自如，仰视长天不盈尺。
丛祠象设俨山椒，巫祝纷纷非一朝。
云是高唐神女之所处，至今暮雨常萧萧。
我闻神理明且直，兴亡唯观恶与德。
安肯来从楚国君，凭依梦寐为淫昏。
襄王之心自荒惑，引领日望阳台云。
独不思怀王西行不复返，甲光照地屯秦国。
蚕食黔中下荆门，陵园宗庙皆烧焚。
社稷飘零不复存，嗟嗟若敖蚡冒将，
筚路蓝缕皆辛勤。